
 Előterjesztés
a Közgyűlés részére


Tisztelt Közgyűlés!


Az előterjesztés célja, hogy Budapest Főváros Önkormányzata beruházásában megvalósuló, három kerületen (XIX., XX. XXIII.) keresztül haladó Pesterzsébeti tehermentesítő gyűjtőcsatorna megépítésére a 2008 és 2009 években lefolytatott eredményes közbeszerzési eljárások eredményeként megkötött  Vállalkozói és Mérnök Szerződések lezárásra kerüljenek az 5,3 km hosszúságú csatornanyomvonal 221 fm szakaszának ellehetetlenült megépítése miatt.


I. Előzmények


· A kivitelező Vállalkozási Szerződése

A Beruházó nevében és képviseletében eljáró Budapest Főváros Önkormányzatának Főpolgármesteri Hivatal Közmű Ügyosztálya 2009. október 19-én kötött Vállalkozási Szerződést az SP Pesterzsébet Konzorciummal (konzorciumvezető: SADE-Magyarország Mélyépítő Kft., konzorciumi tag: Penta Általános Építőipari Kft.) a Pesterzsébeti gravitációs gyűjtőcsatorna kivitelezési munkáinak elvégzésére. A kivitelezés befejezési határideje a szerződés megkötésétől számított 26 hónap (2011.december 19.), a szerződésben foglalt kivitelezési munkák nettó vállalkozási dija 2.848.888.888,-Ft. Az alapszerződés módosítására eddig 3 alkalommal került sor.

1. sz. módosítás:, a pótmunkák szükségessége miatt a vállalkozói díj 2.891.491.066 Ft + ÁFA-ra változott 2010.10.12-én aláírt módosítás alapján.


2. számú módosítás: Az eredeti befejezési határídő lejárta előtt az 5,3 km hosszúságú gyűjtőcsatorna 221 fm szakasz kivételével elkészült. A hiányzó 221 fm szakasz a XIX. kerületben, 3 érintett ingatlan tulajdonosának, illetve használójának akadályozó magatartása miatt nem épülhetett meg.
A munkaterület biztosítása érdekében a beruházó kényszerszolgalmi hatósági eljárást kezdeményezett, melynek sikeres lezárásától függött a kivitelezés befejezése, ez azonban időben kiszámíthatatlan volt, ezért a Vállalkozási Szerződés - a szerződéskötéskor előre nem látható körülmények miatt, (mivel a szerződés a Vállalkozó jogos érdekét sértette) – a Kbt. 303. §-a szerint 2011. december 16-án módosításra került.
A 2011.12.16-án megkötött 2. sz. módosítás révén a szerződés összege nem változott, a szerződés határideje került 2012. június 30-ig meghosszabbításra, és ezzel összefüggésben a kivitelezési, pénzügyi és számlázási ütemtervek is módosultak.

3. számú módosítás: 2012. január 1-ével Megrendelő adataiban változás állt be, így a Vállalkozási Szerződést a 368/2011. (XII.31.) Kormányrendelet (az államháztartásról szóló törvény végrehajtásáról) és a Közbeszerzések Tanácsa által kiadott útmutató I.2. és a III.2.1. pontjában meghatározottakra tekintettel a Kbt. 303. §-ában foglaltak szerinti módosítani kellett. A 2012.05.31-én aláírt 3. számú módosítás a kivitelezés (1. módosítás szerinti) összegét és (2. módosítás szerinti) határidejét nem befolyásolta.

A megépült és átadott gyűjtőcsatorna tekintetében (98 %-os készültség) Vállalkozó díja 2.833.661.246,- Ft+ÁFA összegben kiegyenlítésre került.


· A Mérnök Megbízási Szerződése

A projekt mérnöki, műszaki ellenőri feladatainak ellátására a FŐBER Nemzetközi Ingatlanfejlesztő és Mérnöki Zrt-vel nettó 22.000.000,-Ft megbízási díjért 2009. május 5-én jött létre Megbízási Szerződés. A megbízás befejezési határideje a szerződés aláírásától 26 hónap, mely időpont automatikusan meghosszabbodik a kivitelezői végteljesítés időpontjáig.

1. számú módosítás: A Megbízó adataiban 2012. január 1-ével változás állt be, így az alapszerződést a 368/2011. (XII.31.) Kormányrendelet (az államháztartásról szóló törvény végrehajtásáról) és a Közbeszerzések Tanácsa által kiadott útmutató I.2. és a III.2.1. pontjában meghatározottakra tekintettel a Kbt. 303. §-ában foglaltak szerinti módosítani kellett.

A Mérnök megbízási díja 15.400.000 Ft+ÁFA összegben (70%-os mértékben) kiegyenlítésre került.


II. Jelenlegi helyzet


· A létesítmény megvalósításával kapcsolatos problémák

Az 5,3 km hosszúságú gyűjtőcsatorna 221 fm szakasz kivételével elkészült, a megépült vezeték műszaki átadása 2012. május 11-én megtörtént, a garanciális időszak erre a szakaszra elkezdődött. 

A hiányzó 221 fm csatorna megépítésének elmaradása jelenleg is komoly gondokat okoz, ugyanis ehhez a csatornához csatlakozna a XVIII. kerület szennyvízelvezetése is, amely így jelenleg túlterhelt. A hiányzó szakasz után a megépült csatornából a szennyvizeket befogadó hiányában át kell emelni a régi csatornába. Ezt a feladatot az FCSM Zrt. látja el, de ez a megoldás hosszútávon környezetvédelmi, közegészségügyi és üzemeltetési szempontból sem tartható fenn.

A hiányzó szakasz megépítését akadályozó 3 problematikus ingatlan tekintetében a Közép-Duna-völgyi Környezetvédelmi, Természetvédelmi és Vízügyi Felügyelőségnél (Felügyelőség) 2011. augusztus 10-én kezdeményezett kényszerszolgalmi eljárás alapján, a hatóság 2011. október 6-án határozatot hozott a vízvezetési szolgalmi jog alapításáról és annak azonnali végrehajthatóságáról. A határozat végrehajtása azonban nem járt sikerrel, sőt a meghiúsult munkaterület átadás-átvételéről készült Felügyelőség által felvett jegyzőkönyv megküldését követően, a Felügyelőség – eljárási hibára hivatkozva – a korábbi kényszerszolgalomra vonatkozó határozatát visszavonta. 

A kényszerszolgalmi eljáráshoz kapcsolódva az időközben szükségessé váló vízjogi létesítési engedély hosszabbítását a beruházó 2012. április 26-án benyújtott kérelemben kezdeményezte a Felügyelőségnél. 

Fentiek okán a beruházó a kivitelezés befejezési határidejének további meghosszabbítását célzó előterjesztést készített elő a Fővárosi Közgyűlés 2012. júniusi ülésére, azonban a Vállalkozási Szerződés 2. sz. módosításában rögzített 2012. június 30-i befejezési határidő lejárta előtt a Vállalkozó konzorciumi tagja a PENTA Kft. 2012. június 19-én nettó 23.411.482,-Ft többletköltség, illetve kártérítési igényt jelentett be, ezért a kizárólag a befejezési határidő hosszabbításra vonatkozó döntési javaslat nem kerülhetett a közgyűlés elé. 

A többletköltség igényt a konzorcium képviseletében eljáró SADE Kft. a 2012. július 2-án tartott egyeztető tárgyaláson megerősítette, de egyúttal cégszerűen aláírt Szándéknyilatkozatban kinyilvánította a munka befejezése iránti készségét is.

A Vállalkozási Szerződés fenntartását az indokolta volna, hogy annak lezárása esetén a hiányzó 221 fm szakasz megépítésére csak új közbeszerzési eljárás keretén belül nyílik lehetőség, a közbeszerzési eljárás kiírására pedig kizárólag a munkaterület biztosítása esetén kerülhet sor.

A 2012. szeptember 25-én tartott egyeztető tárgyaláson Vállalkozó a szerződéses határidő módosításának már nem látta értelmét a 2012. június 30-ai véghatáridő eltelte és a munkaterület biztosításának teljes bizonytalansága miatt, ezért kérte a szerződés lezárását és a levelében foglaltak szerinti elszámolást.
A tárgyaláson résztvevő Mérnök (FŐBER Zrt.) is kezdeményezte a Megbízási Szerződése 98 %-os készültségi foknak megfelelő díjjal történő rendezését és a végszámla befogadását. 

A Vállalkozó álláspontja szerint az elszámolás alapját a SADE Kft. 2012. augusztus 13-i keltezéssel küldött levele alapján a PENTA Kft. által korábban összeállított kimutatásban szereplő nettó 23.411.482,-Ft összeg képezte volna. 

Miután a kényszerszolgalom elrendelésére, valamint a vízjogi létesítési engedély módosítására irányuló hatósági eljárás – a Felügyelőségnél történő többszöri sürgetés ellenére – jelenleg is folyamatban van, továbbá az eljárás sikeres lezárásának időpontja nem prognosztizálható, a Beruházó továbbra sem tudja Vállalkozó részére a 221 fm csatorna megépítéséhez a munkaterületet biztosítani.


· Elszámolási Megállapodás a Vállalkozóval

A szakmai főosztályok műszaki, jogi és közbeszerzési szempontból készült állásfoglalásaikban célszerűnek tartották a Vállakozó többletköltségei halmozódásának elkerülése miatt a szerződések lezárását Kivitelezővel, illetve Mérnökkel egyaránt.

Megerősítést nyert továbbá, hogy a Pesterzsébeti tehermentesítő gyűjtőcsatorna kivitelezésével kapcsolatban az SP Pesterzsébet Konzorciumal 2009. október 9-én létrejött Vállalkozási Szerződés teljesítése ellehetetlenült, a további kivitelezés a munkaterület biztosításának hiányában meghiúsult, így a szerződés lezárása szükséges. 

Az Elszámolási Megállapodás megkötését indokolja, hogy egyezség hiányában Vállalkozó peres eljárást kíván indítani, amelyben írásban bejelentett többletköltsége mellett (nettó 23.411.482,-Ft) egyéb kárait, perköltségét is érvényesíteni kívánja. 

Habár egyik félnek sem felróható a munkaterület átadásának hiánya, a munkaterület biztosítása Megrendelő kötelezettsége, amelyet nem tudott teljesíteni. Mindezekre tekintettel kétséges, hogy a peres eljárás során Megrendelő sikeresen megtudja védeni álláspontját a Vállalkozóval szemben, így ez a per a Megrendelő szempontjából kockázatosnak tekinthető.

Beruházói képviseletében a Beruházási Főosztály a többletköltség összegének végső meghatározása érdekében a Mérnök és a Vállalkozó bevonásával 2013. május 8-án lezáró egyeztető tárgyalást tartott. Az egyeztető tárgyaláson mind a Vállalkozó, mind a Mérnök úgy nyilatkozott, hogy ragaszkodnak a szerződéseik lezárásához és az elszámoláshoz.

Vállalkozó jelezte, hogy az Elszámolási Megállapodás megkötésével elkerülhető a peres eljárás. Amennyiben ugyanis peres eljárásra kerül sor, abban az esetben a Vállalkozó a perben az eredeti követelését (nettó 23.411.482,-Ft), annak kamatait, további kárait és a peres eljárás költségeit is érvényesíteni fogja Megrendelő felé.

A Vállalkozóval kötendő Elszámolási Megállapodás összegét csak a Mérnök által alátámasztottnak ítélt, a szakmai főosztály által támogatott, és a Vállalkozó által is elfogadott – nettó 13.915.390,-Ft összegű – vállalkozói többletköltség képezheti. 

Az Elszámolási Megállapodás megkötésére az előterjesztés 5. számú mellékletét képező tervezetben foglaltak szerint teszek javaslatot.    


· A Mérnök Megbízási Szerződésének 2. számú módosítása

A FŐBER Zrt-vel 2009. május 5-én létrejött Megbízási Szerződés szerint a Megbízott számlázási rendje a projekt műszaki készültségéhez – a végszámla kibocsátásának lehetősége pedig a projekt kivitelezői végteljesítésének időpontjához – igazodik. 

Fentiekkel összefüggésben a Megbízott csak a Megbízási Szerződés módosítását követően kezdeményezheti a 7. számú végszámla benyújtását – melynek összege a megbízási díj 30%-a –Megbízó pedig csak ennek megfelelően tudja a számlát befogadni.

Figyelemmel a kivitelezés végteljesítését jelentő 98 %-os készültségre a Megbízott megbízási díjának csökkentése indokolt az eredeti nettó 22.000.000,-Ft helyett nettó 21.500.000,-Ft összegre. 

A Megbízási Szerződés szükségszerű 2. számú módosítása szerint tehát a Mérnök részére a még fennmaradó nettó 6.160.000 Ft összeg kerülhet kifizetésre, így felek a közöttük fennálló jogviszony lezártnak tekinthetik. 

A Mérnök Megbízási Szerződése 2. számú módosítására az előterjesztés 8. számú mellékletét képező tervezetben foglaltak szerint teszek javaslatot.


A Pesterzsébeti gyűjtőcsatorna 382/a/2013.(III.27.) számon jóváhagyott 6. számú engedélyokirata alapján a Vállalkozó nettó 13.213.750,-Ft többletöltségének és a Mérnök nettó 6.160.000 Ft összegű végszámlájának kifizetésére a fedezet a 840301 Önkormányzati beruházások címrend „3555 Pesterzsébeti gyűjtőcsatorna” előirányzaton rendelkezésre áll. 

Tekintettel arra, hogy jelen előterjesztés a Pesterzsébeti gravitációs gyűjtőcsatorna beruházással kapcsolatosan fennálló jogviszonyok lezárására, az érintett felek közötti elszámolásra irányul, mely beruházás vállalkozói díja 2.891.491.066 Ft + ÁFA- összeget képviselt a kivitelezést végző Vállalkozóval kötendő Elszámolási Megállapodás megkötéséhez és a Mérnök Megbízási Szerződésének 2. számú módosításához a Közgyűlés döntése szükséges.


III. A szerződéses jogviszonyok lezárása utáni helyzet


Tekintettel arra, hogy a Vállakozóval és a Mérnökkel a szerződés megszünik, a kényszerszolgalom elrendelését, eredményes végrehajtását, és a vízjogi létesítési engedély meghosszabbítását követöen, nyilt közbeszerzési eljárás lefolytatása után – a nyertes Vállakozóval és Mérnökkel megkötött szerződések alapján - befejezhető a beruházás. A beruházás befejezéséhez a 382/a/2013.(III.27.) számon jóváhagyott 6. számú engedélyokirat alapján a 840301 Önkormányzati beruházások címrend „3555 Pesterzsébeti gyűjtőcsatorna” előirányzaton a fedezet rendelkezésre áll.





Határozati javaslat


A Fővárosi Közgyűlés úgy dönt, hogy:


jóváhagyja és megköti a Pesterzsébeti gravitációs gyűjtőcsatorna kivitelezési munkáira kötött Vállalkozási Szerződés lezárását szolgáló 5. számú melléklet szerinti Elszámolási Megállapodás tervezetet, egyúttal felkéri a főpolgármestert, hogy gondoskodjon az Elszámolási Megállapodás aláírásáról.

határidő:	2013. 07.31
felelős: 	Tarlós István főpolgármester



[bookmark: _GoBack]jóváhagyja és megköti a Pesterzsébeti gravitációs gyűjtőcsatorna építési beruházás teljeskörű mérnöki tanácsadói feladatainak ellátásáról és műszaki ellenőrzésének elvégzéséről szóló Megbízási Szerződés 8. számú melléklet szerinti 2. számú Szerződésmódosítás tervezetet, egyúttal felkéri a főpolgármestert, hogy gondoskodjon a 2. számú Szerződésmódosítás aláírásáról.

határidő:	2013.07.31
felelős: 	Tarlós István főpolgármester




Határozathozatal módja:

A határozathozatal egyszerű szavazattöbbséget igényel.


Kérjük az előterjesztés megtárgyalását és a határozati javaslatok jóváhagyását.

Budapest, 2013. június „   ”
	

	Szeneczey Balázs dr.
főpolgármester-helyettes

	Láttam:

	Sárádi Kálmánné dr.
főjegyző

